Drie se lyke uit sloot gehaalDie sloot wat meegegee het. Foto: 1Second CPT-Daily Safety and Security Alerts/Facebook Die liggame van drie mans is teen Dinsdagoggend uit ŉ sloot in Table View in Kaapstad verwyder nadat die sloot se wande Maandag laatmiddag meegegee het en die mans lewend begrawe is. Die stad se nooddienste en reddingswerkers is kort na 17:00 na die toneel in Sandownweg in Sunningdale ontbied. “Met hul aankoms is daar gevind dat drie mense vasgekeer is nadat ŉ sloot se wande meegegee het,” het Craig Cyster van die stad se brand-en-nooddienste gesê. Volgens Cyster het brandbestryders, reddingspersoneel en nooddienste deur die nag gewerk om die liggame uit die sloot te verwyder. Die laaste liggaam is teen 02:00 uit die sloot gehaal. Kapt. FC van Wyk, woordvoerder van die polisie, het gesê konstruksiewerkers was besig met die bou van ŉ nuwe pad toe die voorval plaasgevind het. “Volgens berigte het die drie oorledenes pype in die sloot gelê toe die wande meegegee het en die sloot op hulle ineengestort het. Pogings deur hul kollegas om hul te red was onsuksesvol.” Die drie mans, onderskeidelik 22, 40 en 53 jaar oud, is op die toneel dood verklaar en hul liggame is na die Soutrivier-lykshuis geneem. Van Wyk het bevestig dat die polisie ŉ geregtelike doodsondersoek na die voorval gelas het.